Hríb dubový

Hríb dubový (staršie: hríb dubák, hríb sieťkovaný; skôr neformálne alebo staršie: dubák; lat. Boletus reticulatus) je druh huby z rodu hríb (lat. Boletus) z čeľade hríbovité. Je to asi najznámejšia jedlá huba Slovenska.

Výskyt 
Vyskytuje sa od mája až do novembra, najmä v dubových lesoch.

Opis 
 Klobúk je mäsitý má v priemere 5-20 cm, v mladosti polokruhovitý, neskôr vyklenutý až plochý. Sfarbený je šedo-okrovo alebo hrdzavo-hnedo, povrch je zamatový až jemne plstnatý.
 výtrusorodá vrstva (hymenofor) je rúrkovitá
 Rúrky sú vysoké, v mladosti biele, v dospelosti žltozelené. 
 Póry sú drobné, okrúhle rovnako sfarbené ako rúrky. Pri stlačení zmenia farbu - stmavnú.
 Hlúbik je 10 - 25 cm dlhý, 2 - 7 cm hrubý, spočiatku súdkovitý, potom kyjovitý až valcovitý, väčšinou okrovo - šedohnedý.
 Dužina je biela má veľmi lahodnú chuť a príjemnú vôňu po hubách.
 Výtrusný prach je olivovo hnedý.

Použitie 
Dubák je výborná jedlá huba, vhodná aj na sušenie. Je výborný aj na polievky a omáčky.

Možnosť zámeny 
Možnosť zámeny je najmä za ostatné huby z vyššie spomínaného staršieho taxónu hríb obyčajný (Boletus edulis v širšom zmysle).

Systematika

Zaradenie v systéme 
Hríb dubový sa dnes spravidla považuje za samostatný druh z rodu hríb (Boletus).

Staršie (väčšinou do 70. rokov, najneskôr však do roku 2008) sa hríb dubový niekedy zaraďoval ako súčasť široko poňatého druhu Boletus edulis, ktorý sa po slovensky (v tomto jeho širokom ponímaní) nazýval hríb obyčajný. V rámci tohto široko poňatého druhu Boletus edulis sa hríb dubový konkrétne zaraďoval ako forma (Boletus edulis f. reticulatus) alebo ako varieta (Boletus edulis var. reticulatus; po slovensky hríb obyčajný - dubák) alebo ako poddruh (Boletus edulis subsp. reticulatus).

Boletus aestivalis  
Druh Boletus aestivalis (= Tubiporus aestivalis), čiže doslova "hríb letný", sa dnes i v minulosti často uvádza ako úplné synonymum (čiže len alternatívny názov) druhu Boletus reticulatus, pričom vo viacerých jazykoch má hríb dubový dokonca domáce meno, ktoré v doslovnom preklade znamená letný hríb (napr. nem. Sommersteinpilz, angl. summer cep, fr. cèpe d'été). Niektorí autori v 2. polovici 20. storočia však naopak uvádzali namiesto dnešného druhu hríb dubový dva samostatného druhy - Boletus aestivalis (v užšom zmysle) a Boletus reticulatus (v užšom zmysle), čiže tieto dva názvy z ich pohľadu neboli synonymá.

Latinský názov Boletus aestivalis má okrem vyššie uvedených dvoch významov (t.j. buď úplné synonymum alebo len časť dnešného hríba dubového) aj ďalšie, úplne odlišné významy, konkrétne:
 Boletus aestivalis podľa Kallenbacha (a iných autorov) je  hríb striebristý (Butyriboletus fechtneri/ Boletus fechtneri/Boletus appendiculatus subsp. pallescens);
 Boletus aestivalis podľa Husseyho je hríb plavý (Hemileccinum impolitum/ Boletus impolitus);
 Boletus aestivalis podľa Smotlachu a čiastočne podľa Velenovského (iný názov: hríb hlohový [Boletus crataegi] podľa Smotlachu a iných autorov) je z dnešného pohľadu nejasný druh (podľa Smotlachu jedlej a chutnej) huby, ktorý je (podľa Smotlachu) príbuzný s hríbom satanským a zahŕňa prinajmenšom aj dnešné druhy hríb striebristý (porov. vyššie) a aspoň časť druhu hríb horký (Caloboletus radicans / Boletus radicans/ Boletus vitellinus), a ktorý bol inými autormi stotožnený napr.:
 s druhom hríb príveskatý (Butyriboletus appendiculatus/ Boletus appendiculatus), alebo
 (prvýkrát v roku 1998) s xantoidnou formou nejedlého hríba satanského (Rubroboletus satanas/ Boletus satanas), t.j. interpretuje sa ako hríb satanský hlohový (Rubroboletus [alebo Boletus] satanas f. crataegi);
 Boletus aestivalis podľa Saccardu je z dnešného pohľadu nejasný druh huby zahŕňajúci o.i. aj časť hríba plavého a celý hríb sosnový (Boletus pinophilus/ Boletus pinicola).

Hríb hrabový 
Do hríba dubového je dnes zahrnutý aj bývalý samostatný druh hríb hrabový (Boletus carpinaceus/ Boletus carpinicola) .

Galéria

Iné projekty

Zdroje 

Hríbovité
Mykorízne huby
Jedlé huby
Najmenej ohrozené druhy